Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την χρησιμοποίηση του Ταμείου Αλληλεγγύης της Ευρωπαϊκής Ένωσης σύμφωνα με το σημείο 3 της διοργανικής συμφωνίας της 7ης Νοεμβρίου 2002 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη χρηματοδότηση του Ταμείου Αλληλεγγύης της Ευρωπαϊκής Ένωσης, που συμπληρώνει τη διοργανική συμφωνία της 6ης Μαΐου 1999 για τη δημοσιονομική πειθαρχία και τη βελτίωση της διαδικασίας του προϋπολογισμού

(υποβλήθηκε από την Επιτροπή)

ΕΠΕΞΗΓΗΜΑΤΙΚΗ ΕΚΘΕΣΗ

Μετά τις καταστροφικές πλημμύρες που συνέβησαν τον Αύγουστο και Σεπτέμβριο 2002 σε ορισμένα κράτη μέλη και υποψήφιες χώρες με τις οποίες διεξάγονται διαπραγματεύσεις προσχώρησης, η Ευρωπαϊκή Ένωση αποφάσισε να δημιουργήσει ένα Ταμείο Αλληλεγγύης της Ευρωπαϊκής Ένωσης (EUSF) για να αντιμετωπίσει τις θεομηνίες.

Η διοργανική συμφωνία της 7ης Νοεμβρίου 2002 [1] επιτρέπει τη χρησιμοποίηση του Ταμείου Αλληλεγγύης μέσω ενός ευέλικτου μηχανισμού, με ετήσιο ανώτατο όριο 1 εκατ. ευρώ, επιπλέον των σχετικών θέσεων των δημοσιονομικών προοπτικών. Οι προϋποθέσεις επιλεξιμότητας αναφέρονται λεπτομερώς στον κανονισμό του Συμβουλίου για την ίδρυση του Ταμείου Αλληλεγγύης της Ευρωπαϊκής Ένωσης [2], ο οποίος περιλαμβάνει κυρίως ειδική διάταξη σύμφωνα με την οποία το Ταμείο μπορεί να χρησιμοποιηθεί αναδρομικά για θεομηνίες από τον Αύγουστο αυτού του έτους.

[1] ΕΕ

[2] ΕΕ

Στη βάση άτυπων αιτήσεων στο Ταμείο Αλληλεγγύης της Ευρωπαϊκής Ένωσης από τις χώρες που επλήγησαν από τις πλημμύρες τον Αύγουστο και Σεπτέμβριο αυτού του έτους, η συνολική εκτίμηση των ζημιών που προκλήθηκαν είναι η ακόλουθη: 9.151 εκατ. ευρώ στη Γερμανία. 2.939 εκατ. ευρώ στην Αυστρία. 2.341 εκατ. ευρώ στην Τσεχική Δημοκρατία και 834,5 εκατ. ευρώ στη Γαλλία.

Υπό το φως των προαναφερομένων, και εξετάζοντας τη μέγιστη δυνατή χρηματοδότηση από το Ταμείο καθώς και το πεδίο ανακατανομής των πιστώσεων σε θέσεις που απαιτούν συμπληρωματική δαπάνη, η Επιτροπή προτείνει να κινητοποιηθεί το Ταμείο Αλληλεγγύης της Ευρωπαϊκής Ένωσης για συνολικό ποσό 728 εκατ. ευρώ, που θα διατεθούν σύμφωνα με τις θέσεις 3 και 7 των δημοσιονομικών προοπτικών.

Η Επιτροπή θα υποβάλλει συμπληρωματικό και διορθωτικό προϋπολογισμό (ΔΣΠ) για να εγγράψει στον προϋπολογισμό 2002 ειδικές πιστώσεις αναλήψεως υποχρεώσεων, κατανεμημένες ανά δικαιούχο χώρα, όπως απαιτεί το σημείο 4 της Διοργανικής Συμφωνίας της 7ης Νοεμβρίου 2002.

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την χρησιμοποίηση του Ταμείου Αλληλεγγύης της Ευρωπαϊκής Ένωσης σύμφωνα με το σημείο 3 της διοργανικής συμφωνίας της 7ης Νοεμβρίου 2002 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη χρηματοδότηση του Ταμείου Αλληλεγγύης της Ευρωπαϊκής Ένωσης, που συμπληρώνει τη διοργανική συμφωνία της 6ης Μαΐου 1999 για τη δημοσιονομική πειθαρχία και τη βελτίωση της διαδικασίας του προϋπολογισμού

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη διοργανική συμφωνία της 7ης Νοεμβρίου 2002 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τους όρους που διέπουν τη χρησιμοποίηση του Ταμείου Αλληλεγγύης της Ευρωπαϊκής Ένωσης, η οποία συμπληρώνει τη διοργανική συμφωνία της 6ης Μαΐου 1999 για τη δημοσιονομική πειθαρχία και τη βελτίωση της διαδικασίας του προϋπολογισμού [3], και ιδιαίτερα το σημείο 3,

[3] ΕΕ C 172 της 18.06.1999, σ. 1.

τον κανονισμό του Συμβουλίου ΕΚ [...] για την ίδρυση του Ταμείου Αλληλεγγύης της Ευρωπαϊκής Ένωσης (EUSF),

την πρόταση της Επιτροπής,

Εκτιμώντας τα εξής:

(1) μετά τις καταστροφικές πλημμύρες που συνέβησαν τον Αύγουστο και Σεπτέμβριο 2002 σε ορισμένα κράτη μέλη και υποψήφιες χώρες με τις οποίες διεξάγονται διαπραγματεύσεις προσχώρησης, η Ευρωπαϊκή Ένωση αποφάσισε να δημιουργήσει ένα Ταμείο Αλληλεγγύης της Ευρωπαϊκής Ένωσης (EUSF) για την αντιμετώπιση των θεομηνιών.

(2) η διοργανική συμφωνία της 7ης Νοεμβρίου 2002 επιτρέπει την κινητοποίηση του Ταμείου για ένα ετήσιο ανώτατο όριο 1 εκατ. ευρώ.

(3) ο κανονισμός του Συμβουλίου για την ίδρυση του Ταμείου Αλληλεγγύης της Ευρωπαϊκής Ένωσης περιλαμβάνει ειδική διάταξη σύμφωνα με την οποία το Ταμείο μπορεί να χρησιμοποιηθεί αναδρομικά για καταστροφές από τον Αύγουστο αυτού του έτους.

(4) οι ενδιαφερόμενες χώρες διαβίβασαν στην Επιτροπή τον υπολογισμό των ζημιών που προκλήθηκαν από τις πλημμύρες του Αυγούστου και Σεπτεμβρίου 2002.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για τον γενικό προϋπολογισμό της Ευρωπαϊκής Ένωσης για το οικονομικό έτος 2002, το Ταμείο Αλληλεγγύης της Ευρωπαϊκής Ένωσης θα χρησιμοποιηθεί για να χορηγήσει το ποσό των 728 εκατ. ευρώ υπό τη μορφή ανάληψης υποχρεώσεων.

Άρθρο 2

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος